Mapisa-Nqakula as nuwe speaker ‘ongeskik’ vir pos – DANosiviwe Mapisa-Nqakula is die nuwe speaker van die parlement. (Foto: ZKostile/Parlement) Nosiviwe Mapisa-Nqakula, oudminister van verdediging wat Donderdag as nuwe speaker van die parlement aangewys is, is ongeskik vir die pos, sê Natasha Mazzone, hoofsweep van die DA. Mapisa-Nqakula se verkiesing as speaker was geen verrassing nie en sy is met 199 uit die 298 stemme wat uitgebring is, verkies. Altesame 17 van die stembriewe is bederf. Die EFF het buite stemming gebly en het in ŉ verklaring gesê enige deelname aan die proses sou ŉ “rubberstempel wees van pres. Cyril Ramaphosa se skending van die skeiding van magte”. Mapisa-Nqakula neem die leisels oor by Thandi Modise, wat nou die pos as minister van verdediging beklee. Volgens Mazzone het die ANC se verkiesing van Mapisa-Nqakula as speaker die parlement ontwapen om sy werk te doen om aanspreeklikheid en deursigtigheid te verseker. “Dit is ŉ aanklag teen die ANC en benadruk sy vasbeslotenheid om die parlement ŉ tandelose instelling te maak.” Mazzone sê die DA hou voet by stuk dat Mapisa-Nqakula onbevoeg vir die pos is en dat haar verkiesing ŉ “bespotting maak van die parlement, sy beginsels van deursigtigheid, aanspreeklikheid en integriteit”. Die DA sê wat die situasie selfs erger maak, is dat Mapisa-Nqakula nou ŉ instelling lei wat sy jare lank probeer ondermyn het en waar ernstige aanklagte van wangedrag teen haar gemaak is. Mazzone sê haar aanstelling is net nog ŉ voorbeeld van hoe die ANC se beleid van kaderontplooiing nog ŉ demokratiese instelling gaan ruïneer.